曹彦约
季直经干喜得三白次师绎韵见饷走笔奉和
三农一命如纸薄，已定盖藏犹不乐。
年来悭雪意如何，抟空岁事堪隃度。
新夸两白已呈祥，数日天工还作恶。
栽培玉屑界琼田，指顾同云藏碧落。
万象改容龙战野，满船空载鱼纵壑。
诗才唤起金闺人，坡上传香梅缀萼。
明当改选岁又稔，扬州骑得缠腰鹤。
家有灵光独岿然，事感鴒原惊已昨。
岂无他人和者寡，不有阿咸几落寞。
关心不见九华楼，旧游莫叹登云阁。
与我新诗字字奇，珠玉盈怀分陆橐。